CELEX: 62018CN0576
Language: hu
Date: 2018-09-12 00:00:00
Title: C-576/18. sz. ügy: 2018. szeptember 12-én benyújtott kereset – Európai Bizottság kontra Olasz Köztársaság

5.11.2018   
            
            
               HU
            
            
               Az Európai Unió Hivatalos Lapja
            
            
               C 399/24
            
         
      2018. szeptember 12-én benyújtott kereset – Európai Bizottság kontra Olasz Köztársaság
      (C-576/18. sz. ügy)
      (2018/C 399/33)
      Az eljárás nyelve: olasz
      
         Felek
      
      
         Felperes: Európai Bizottság (képviselők: B. Stromsky és D. Recchia meghatalmazottak)
      
         Alperes: Olasz Köztársaság
      
         Kereseti kérelmek
      
      A felperes azt kéri, hogy a Bíróság:
      
                  —
               
               
                  állapítsa meg, hogy az Olasz Köztársaság – mivel nem fogadta el a Bíróság C-243/10. sz. ügyben 2012. március 29-én hozott, a 2008. július 2-i 2008/854/EK bizottsági határozattal (1) jogellenesnek és a közös piaccal összeegyeztethetetlennek minősített támogatások kedvezményezettektől történő visszatéríttetésre vonatkozó ítéletének való megfeleléshez szükséges valamennyi intézkedést – nem teljesítette az e határozatból és az EUMSZ 260. cikkből eredő kötelezettségeit;
               
            
                  —
               
               
                  kötelezze az Olasz Köztársaságot, hogy fizessen a Bizottságnak egy olyan átalányt, amelynek összege napi 13 892 EUR szorozva azon napok számával, ameddig fennáll a jogsértés, a C-243/10. sz. ügyben hozott ítélet meghozatalának napjától a jelen ügyben hozandó ítélet meghozatalának napjáig, de legalább 8 715 000 EUR;
               
            
                  —
               
               
                  kötelezze az Olasz Köztársaságot, hogy félévente fizessen bírságot a Bizottság számára, amelyet a Bizottság állapít meg a jelen ügyben hozandó ítélet meghozatalának időpontját követő fél év elteltétől kezdődően, és amelynek összege napi 126 840 EUR;
               
            
                  —
               
               
                  az Olasz Köztársaságot kötelezze a költségek viselésére.
               
            
         Jogalapok és fontosabb érvek
      
      A Szardínia Tartomány szállodaiparának javára nyújtott támogatási programról (1998. évi 9. sz. regionális törvény – N 272/98. sz. támogatás jogellenes alkalmazásáról) szóló, az Európai Unió Hivatalos Lapjában2008. november 13-án közzétett, 2008. július 2-i 2008/854/EK határozattal a Bizottság jogellenesnek és a közös piaccal összeegyeztethetetlennek minősítette az Olaszország által nyújtott, szóban forgó állami támogatásokat és elrendelte azok visszatéríttetését.
      A C-243/10. sz., Bizottság kontra Olaszország ügyben 2012. március 29-én hozott ítéletben a Bíróság kimondta, hogy Olaszország nem teljesítette az e határozatból eredő kötelezettségeit, mivel nem hozta meg az előírt határidőn belül valamennyi intézkedést, amely szükséges ahhoz, hogy visszatéríttesse a kedvezményezettekkel az e határozatban foglalt támogatási program alapján nyújtott támogatásokat.
      Több mint hat éve telt el az említett ítélet óta, és annak ellenére, hogy a Bizottság számos felszólítást küldött az olasz kormánynak, a szóban forgó támogatások nagy részét még nem fizették vissza. Azok az érvek, amelyeket az olasz kormány ezzel kapcsolatban felhozott, különösen azok, amelyek a nemzeti szinten folyamatban lévő jogvitákra vonatkoznak, nem jelentenek érvényes igazolást e kötelezettségszegéssel szemben. Ebből tehát az következik, hogy a jelen kereset benyújtása időpontjában Olaszország még nem téríttette vissza teljesen a támogatásokat, tehát nem teljesítette teljes egészében a Bíróság C-243/10. sz. ügyben hozott ítéletét.
      A Bizottság ezért azt kéri, hogy a Bíróság állapítsa meg, hogy Olaszország megsértette az EUMSZ 260. cikket, és indítványozza, hogy a Bíróság kötelezze Olaszországot egy átalányösszegű és egy félévente esedékes bírság fizetésére mindaddig, amíg nem teljesíti teljes egészében a C-243/10. sz. ügyben hozott ítéletet.
      
         (1)  A támogatási programról szóló „1998. évi 9. sz. regionális törvénnyel kapcsolatos N 272/98. sz. támogatás jogellenes alkalmazásáról” C 1/04 (ex NN 158/03 és CP 15/2003) szóló, 2008. július 2-i 2008/854/EK határozat (HL 2008. L 302., 9. o.).